กระทรวงศึกษาธิการ เตรียมทบทวนมาตรการดูแลความปลอดภัยในสถานศึกษาใหม่ทั้งหมด
นางสาวตรีนุช เทียนทอง  รัฐมนตรีว่าการกระทรวงศึกษาธิการ เปิดเผยว่า พลเอก ประยุทธ์ จันทร์โอชา นายกรัฐมนตรี ได้ย้ำในที่ประชุมคณะรัฐมนตรี (ครม.) ถึงเรื่องการขับเคลื่อนคุณธรรมและจริยธรรมให้เกิดขึ้นอย่างเป็นรูปธรรมในทุกหน่วยงาน ซึ่งในส่วนของกระทรวงศึกษาธิการ (ศธ.) จะนำเรื่องนี้มาต่อยอดในสถานศึกษาทุกแห่ง รวมถึงสอดแทรกให้อยู่ในการจัดการเรียนการสอนในห้องเรียนของครูผู้สอน โดยเร็วๆ นี้ จะประชุมร่วมกับหน่วยงานที่เกี่ยวข้อง เพื่อหารือเรื่องดังกล่าวและนำไปสู่การปฎิบัติให้เกิดขึ้นอย่างเป็นรูปธรรมตามข้อสั่งการของนายกรัฐมนตรี ส่วนประเด็นเรื่องความปลอดภัยในสถานศึกษานั้น ถือเป็นนโยบายหลักสำคัญเร่งด่วนที่จะต้องขับเคลื่อนให้นักเรียนปลอดภัยในโรงเรียน ซึ่งประเด็นความปลอดภัยในสถานศึกษามมีความหลากหลาย เบื้องต้นต้องเร่งหาสาเหตุที่ยังคงเกิดปัญหาความรุนแรงในสถานศึกษาอย่างต่อเนื่อง โดยจะมีการทบทวนมาตรการของกระทรวงศึกษาธิการที่ผ่านถึงข้อดีข้อเสียในการดำเนินการเพื่อแก้ไขปัญหาความรุนแรงนี้ทั้งระบบต่อไป อย่างไรก็ตาม ขณะนี้ได้รับให้นักเรียนสามารถร้องเรียนเรื่องต่างๆได้ผ่าน facebook ส่วนตัวตลอดเวลา  รัฐมนตรีว่าการกระทรวงศึกษาธิการ กล่าวอีกว่า ส่วนการแบ่งงานของรัฐมนตรีช่วยว่าการกระทรวงศึกษาธิการทั้ง 2 คนนั้น คงต้องหารือร่วมกันก่อน ส่วนเรื่องปัญหาการแต่งตั้งตำแหน่งต่างๆ ภายใน ศธ.ที่มีการฟ้องร้องเกิดขึ้นนั้น เรื่องนี้เป็นเรื่องใหญ่และมีความซับซ้อน ต้องให้คณะทำงานไปศึกษารายละเอียดให้รอบด้านก่อนเช่นเดียวกัน